अधिक संपत्ति को ही सफल जीवन का पर्याय मानने वालों की एक समस्या यह होती है कि वे अपने धन का उपयोग जीवन में अधिकाधिक खुशियां बटोरने के लिए कैसे करें? मानव जीवन की एक जटिलता इस बात में निहित है कि किसी व्यक्ति को वास्तविक खुशी केवल धन की या आराम की अधिकता से ही नहीं हासिल हो सकती। आदमी कई बार बहुत श्रम करके, दूसरों के लिए कुछ करके या किसी बड़े उद्देश्य के लिए कष्ट उठा कर जो खुशी हासिल करता है उसकी तुलना में भोग-विलास द्वारा हासिल खुशी बहुत तुच्छ लगती है। अपने द्वारा अर्जित धन का उपयोग व्यक्ति आज सामान्यत: अपने इन्द्रिय-तोष या आराम के अधिकाधिक साधन जुटाने में करने लगा है। पर इन्द्रियों के द्वारा हासिल किया जाने वाले सुख का स्तर खाने-पीने, सुनने, देखने, सूंघने, घूमने-फिरने और मैथुन आदि इच्छाओं की संतुष्टि से तब तक ऊपर नहीं उठ पाता जब तक कि व्यक्ति उसके लिए स्वयं भी ज्ञान-वृद्धि, अभ्यास और तप द्वारा अपनी रुचियों का परिष्कार न कर ले। शारीरिक भोगों में ऊब की स्थिति बहुत जल्द आ जाती है। अवस्था-जनित अक्षमता भी व्यक्ति को धीरे-धीरे बहुत अधिक इन्द्रिय-भोग में असमर्थ बना देती है।